Efter grundlovsforhør ved Retten i Hjørring er en 23-årig mand fra Brønderslev blevet varetægtsfængslet i fire uger for besiddelse af det eksplosive stof TATP. TATP er et hjemmelavet sprængstof, der på grund af sin ustabilitet også går under navnet Satans Mor, og er blandt andet set anvendt som selvmordsbomber. - Retsmødet foregik for lukkede døre, så det er begrænset, hvor meget jeg kan sige, siger politiinspektør Michael Kjeldgaard, der dog fortæller, at den 23-årige er varetægtsfængslet i fire uger og ikke kærede den afgørelse. Den 23-årige er sigtet forovertrædelse af straffelovens paragraf 192 a, der har en strafferamme på 1 til seks år. Onsdag eftermiddag er politiet stadig på adressen i Brønderslev, hvor undersøgelserne fortsætter, og det kan ifølge politiinspektøren fortsætte det meste af aftenen.

Referat:
Sprængstoffet TATP fundet på ejendom i Brønderslev. Politiet fortsætter undersøgelser af adressen.